V rokoch 2009 až 2015 prebiehal proces preskúmania Lisabonskej dohody. Jeho cieľom bolo: i) vylepšiť súčasný rámec dohody; ii) zahrnúť do nej ustanovenia, v ktorých sa uvádza, že lisabonský systém sa vzťahuje aj na zemepisné označenia, a iii) zahrnúť do nej možnosť pristúpenia medzivládnych organizácií, akou je aj EÚ.

Vzhľadom na predmet zmluvy by malo byť dané rozhodnutie Rady založené na článku 207 a článku 218 ods. 6 písm. a) bode v) ZFEÚ.

2.2.Subsidiarita (v prípade inej ako výlučnej právomoci)

Podľa článku 5 ods. 3 Zmluvy o Európskej únii sa zásada subsidiarity nevzťahuje na oblasti výlučnej právomoci EÚ.

2.3.Proporcionalita

Vzhľadom na výlučnú povahu obchodnej politiky EÚ vrátane obchodných aspektov duševného vlastníctva členské štáty EÚ nemajú mať vlastné systémy ochrany zemepisných označení alebo samy chrániť poľnohospodárske zemepisné označenia tretích krajín, ktoré sú členmi Lisabonského systému. EÚ by mala v záujme riadneho vykonávania svojej výlučnej právomoci v súvislosti s remeselnými a priemyselnými zemepisnými označeniami v rámci lisabonského systému zriadiť úrad EUIPO, ktorý by bol príslušným orgánom podľa článku 3 Ženevského aktu, v súlade so správou systému zápisu na úrovni EÚ plánovaného v návrhu nariadenia o ochrane zemepisných označení remeselných a priemyselných výrobkov. Zabezpečil by sa tak súlad medzi zmenami uvedenými v článku 60 návrhu nariadenia o ochrane zemepisných označení remeselných a priemyselných výrobkov a nariadením Európskeho parlamentu a Rady (EÚ) 2019/1753 o činnosti Únie po jej pristúpení k Ženevskému aktu. V článku 60 sa predovšetkým predpokladá, že úrad EUIPO je zodpovedný za správu fázy zápisu zemepisných označení remeselných a priemyselných výrobkov prebiehajúcu na úrovni EÚ, pričom zároveň zohráva úlohu príslušného orgánu podľa Ženevského aktu, pokiaľ ide o medzinárodné zápisy na ochranu zemepisných označení remeselných a priemyselných výrobkov.

2.4.Výber nástroja

Rozhodnutie Rady o zmene rozhodnutia Rady (EÚ) 2019/1754 je vhodným právnym nástrojom so zreteľom na článok 28 (Pristúpenie k tomuto aktu) Ženevského aktu. Vzhľadom na predmet zmluvy by malo byť dané rozhodnutie Rady založené na článku 207 a článku 218 ods. 6 písm. ZFEÚ.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

3.1.Hodnotenia ex post/kontroly vhodnosti existujúcich právnych predpisov

Neuplatňuje sa. Posúdenie sa už dokončilo. Predstavovalo súčasť prípravy návrhu nariadenia o ochrane zemepisných označení remeselných a priemyselných výrobkov [pracovný dokument útvarov Komisie (2022) 115 final, Správa o posúdení vplyvu týkajúca sa ochrany zemepisných označení remeselných a priemyselných výrobkov].

3.2.Konzultácie so zainteresovanými stranami

Z konzultácií so zainteresovanými stranami venovaných návrhu nariadenia o ochrane zemepisných označení remeselných a priemyselných výrobkov, no predovšetkým z podrobnejšej spätnej väzby získanej v rámci verejnej konzultácie uskutočnenej v roku 2021 vyplynulo, že podľa väčšiny respondentov je najčastejšie uprednostňovanou možnosťou politiky špecifický systém so zavedením únijného názvu na účely ochrany zemepisných označení remeselných a priemyselných výrobkov. V porovnaní s existujúcimi systémami EÚ pre zemepisné označenia poľnohospodárskych výrobkov disponuje takýto systém viacerými prvkami špecifickými pre nový systém EÚ pre zemepisné označenia.

3.3.Získavanie a využívanie expertízy

Pri príprave návrhu nariadenia o ochrane zemepisných označení remeselných a priemyselných výrobkov spolupracovala Komisia s úradom EUIPO, ktorý jej poskytoval oporu v technických otázkach. Táto spolupráca bola zameraná na rôzne procesné modely v záujme náležitého posúdenia čiastkových možností v súvislosti s orgánom EÚ zodpovedným za zápis zemepisných označení remeselných a priemyselných výrobkov a vybavovanie medzinárodných žiadostí podľa Ženevského aktu, ako aj v súvislosti s úlohou vnútroštátnych orgánov v rámci procesu zápisu týchto označení. Výsledok tejto spolupráce, ku ktorej vo významnej miere prispel úrad EUIPO, sa nachádza v prílohe 9 k posúdeniu vplyvu týkajúcemu sa návrhu nariadenia o ochrane zemepisných označení remeselných a priemyselných výrobkov [pracovný dokument útvarov Komisie (2022) 115 final, Správa o posúdení vplyvu týkajúca sa ochrany zemepisných označení remeselných a priemyselných výrobkov].

3.4.Posúdenie vplyvu

Pozri pracovný dokument útvarov Komisie (2022) 115 final, Správa o posúdení vplyvu týkajúca sa ochrany zemepisných označení remeselných a priemyselných výrobkov, ktorá je sprievodným dokumentom k návrhu nariadenia o ochrane zemepisných označení remeselných a priemyselných výrobkov.

3.5.Regulačná vhodnosť a zjednodušenie

Neuplatňuje sa.

3.6.Základné práva

Členstvo EÚ v Ženevskom akte prispieva k plneniu článku 17 ods. 2 Charty základných práv Európskej únie, v ktorom sa stanovuje, že duševné vlastníctvo sa musí chrániť.